Document ID: /roh_data/filtered/fineweb-2-filterrobots_roh.jsonl.gz/58568

Retrer aua da hidrants
Cun ils 1 da schaner 2018 ha la vischnaunca surpriu ils provediments d’aua dallas corporaziuns d’aua da nossa vischnaunca. Cul medem datum ei la nova lescha pil provediment d’aua ida en vigur. Per saver ademplir ils multifars pensums ch’il provediment d’aua caschuna sco era per metter entuorn prescripziuns surordinadas ha la vischnaunca saviu engaschar Roland Bearth sco caufontauna il fenadur 2018. El decuors dils davos dus onns ein la suprastonza communala ed il caufontauna stai sefatschentai intensivamein cun l’elaboraziun da novas structuras e metter ella pratica la lescha per il provediment d’aua.
Tenor lescha pil provediment d’aua e regulativ da taxas tier la lescha davart il provediment d’aua astga mo vegnir fatg diever d’aua da hidrants sin damonda e cun indemnisaziun. Il caufontauna ha ensemen cun l’administraziun communala elaborau in formular cun il qual Vus saveis far la damonda da prender aua da hidrants. Il formular sto vegnir inoltraus sil pli tard 48 uras avon ch’igl ei previu da retrer aua al caufontauna (info [at] sumvitg [dot] ch / Administraziun communala, Via Quadras Su 10, 7175 Sumvitg). L’indemnisaziun dall’aua succeda sco suonda:
- pil consum d’aua: frs. 30.-- per di
- montascha ventil da reflussiun: frs. 20.-- per hidrant
Aua astga vegnir retratga da hidrants sulettamein cun in ventil ch’impedescha ina reflussiun. Quel vegn montaus dil caufontauna. Il formular ei disponibels sin la pagina d’internet www.sumvitg.ch ni sa vegnir retratgs tier l’administraziun communala. Constatescha la suprastonza communala en quei connex ch’ei vegn retratg aua senza annunziar ei ina procedura da multa resalvada.
Plinavon ei il caufontauna avisaus sin Vossa collaboraziun tier projects da baghegiar. Nus fagein perquei attents ch’il caufontauna sto vegnir clamaus avon che colligiaziuns d’aua vegnan cuvretgas aschia ch’el sa mesirar e notar las colligiaziuns.
Schuar cun aua dil provediment d'aua public
El decuors dils davos dus onns han la suprastonza communala ed il caufontauna constatau che plirs purs fan diever d’aua da begls e dalla stalla ch’ein colligiai cun il provediment d’aua public per schuar ils praus. Ils menaschis agricols pagan lur taxa da consum tenor art. 2.2 c) dil regulativ da taxas tier la lescha davart il provediment d’aua. Tenor quest artechel vegn il diever per envernonta quintaus cun 50 cubics aua per onn. En quels cubics ei l’aua da beiber per ils animals sco era tut il consum per il diever ordinari dil menaschi cumprius. Tier il schuar praus setracta ei d’in diever extraordinari ch’ei buca cumprius ella taxa ordinaria.
Il schuar praus ei perquei sulettamein cun ina lubientscha dalla vischnaunca e cun in’indemnisaziun corrispundenta lubius. Ord quei motiv supplichein nus ils purs da terminar il schuar ni da far ina damonda per ina lubientscha alla suprastonza communala. Ina concessiun d’ina lubientscha sa buca en tuts cass vegnir garantida cunquei ch’il quantum d’aua avon maun dils provediments d’aua ei fetg differents en nos vischinadis.
La suprastonza communala ha capientscha che la schetgadad fa fastedis all’agricultura. Tuttina ei la suprastonza communala obligada da praticar la lescha vertenta.
Nus supplichein per Vossa collaboraziun ed engraziein per Vossas breigias. Per damondas stat il caufontauna bugen a Vossa disposiziun.
departament provediment d'aua / caufontauna